ಮಲೆನಾಡಿನ ನಡುವನೆಯಲ್ಲಿ ಸಂತೆಗಿಲ್ಲ ವೈಭವ ಹೊಸನಗರ: ಮಲೆನಾಡ ನಡುಮನೆಯಂತಿರುವ ಹೊಸನಗರ ತಾಲ್ಲೂಕಿನಲ್ಲಿ ನಡೆಯುವ ಈಗಿನ ಸಂತೆಗಳಲ್ಲಿ ಮಲೆನಾಡ ವೈಭವ ಕಾಣೆಯಾಗಿದೆ. ಇಂದು ನಡೆಯುವ ವಾರದ ಸಂತೆಗಳಲ್ಲಿ ಹಳ್ಳಿ ಸೊಗಡಿನ ಮಲೆನಾಡ ಚಿತ್ರಣಗಳು ಕಾಣಸಿಗುತ್ತಿಲ್ಲ. ವ್ಯಾಪಾರಿ ಕೇಂದ್ರಗಳಾಗಿ ಸೀಮಿತವಾಗಿವೆ. ಹಿಂದೆ ನಡೆಯುತ್ತಿದ್ದ ಮಲೆನಾಡ ಸಂತೆಗಳಲ್ಲಿ ಹಳ್ಳಿಗಾಡಿನ ಸೊಬಗು ಎದ್ದು ಕಾಣುತ್ತಿತ್ತು. ಹಳ್ಳಿ ರೈತಾಪಿ ವರ್ಗದ ಜನರಿಗೆ ಅವಶ್ಯವಾಗಿ ಬೇಕಾಗುವ ಎಲ್ಲಾ ವಸ್ತುಗಳು, ಪರಿಕರಗಳು, ತರಕಾರಿ, ಸೊಪ್ಪು ಸದೆಗಳು ಹೇರಳವಾಗಿ ಸಿಗುತ್ತಿದ್ದವು. ಸಂತೆಗೆಂದೇ ಜನರು ಬರುತ್ತಿದ್ದರು. ಸಂತೆ ಮಾಡುವ ಜತೆಗೆ ಸುಖದುಃಖ ಹಂಚಿಕೊಳ್ಳುತ್ತಿದ್ದರು. ಹಳ್ಳಿಜನರಿಗೆ ಬೇಕಾಗುವ ಕೃಷಿ ಉಪಕರಣಗಳು. ಪರಿಕರಗಳು ಹೇರಳವಾಗಿ ಲಭ್ಯವಾಗುತ್ತಿದ್ದವು. ಹಾರೆ, ಗುದ್ದಲಿ, ಕತ್ತಿ, ಸಲಾಕೆ, ಹಗ್ಗ, ಹುರಿ, ಜೊತಗ, ಕಲ್ಲಿ ಇನ್ನು ಅನೇಕ ಸೊತ್ತುಗಳು ಸುಲಭ ದರದಲ್ಲಿ ಸಿಗುತ್ತಿದ್ದವು. ಮಲೆನಾಡ ಸೊಬಗಿನ ಗೃಹೋಪಯೋಗಿ ಅಲಂಕಾರಿಕ ವಸ್ತುಗಳು, ಸೊಪ್ಪು, ಕಾಯಿ ಪಲ್ಲೆ, ತರಕಾರಿ, ತರಕಾರಿ ಗಿಡ, ಬೀಜ, ಔಷಧ, ಪಾತ್ರೆ ಪಗಡೆಗಳು ಸಂತೆಯಲ್ಲಿ ಅಗ್ರ ಸ್ಥಾನ ಪಡೆದಿದ್ದವು. ಇಂದಿನ ಸಂತೆಯಲ್ಲಿ ಇವುಗಳಿಗೆ ಜಾಗವಿಲ್ಲ. ಕೊಳ್ಳಲು ಜನರೂ ಬರುತ್ತಿಲ್ಲ. ಹೊಸನಗರ ಪಟ್ಟಣದಲ್ಲಿ ನಡೆಯುತ್ತಿರುವ ಶನಿವಾರದ ಸಂತೆ ಹೆಸರು ಪಡೆದಿತ್ತು. ರಿಪ್ಪನ್ಪೇಟೆ, ನಗರದಲ್ಲಿ ನಡೆಯುವ ಸಂತೆಗಳು ಜನಾಕರ್ಷಣಾ ಸಂತೆಗಳಾಗಿದ್ದವು. ಬರಬರುತ್ತಾ ಈ ಸಂತೆಗಳು ಜನರಿಂದ ದೂರ ಉಳಿದಿವೆ. ಹೊಸನಗರ ಮತ್ತು ರಿಪ್ಪನ್ಪೇಟೆ ಸಂತೆಗಳಲ್ಲಿ ಮಲೆನಾಡ ವೈಭವಗಳಿಲ್ಲದೆ ನೀರಸವಾಗಿದ್ದು ತನ್ನ ಅಂದಿನ ಸೊಗಡು ಕಳೆದುಕೊಂಡು ಕೇವಲ ಹೆಸರಿಗಷ್ಟೆ ತರಕಾರಿ ವ್ಯಾಪಾರ ನಡೆಯುತ್ತಿವೆ. ನಗರದ ಭಾನುವಾರ ಸಂತೆಯಂತೂ ಹಾಳು ಸಂತೆ ಎಂದೆ ಕರೆಸಿಕೊಳ್ಳುತ್ತಿದೆ. ನಗರದಲ್ಲಿ ನಡೆಯುತ್ತಿದ್ದ ಭಾನುವಾರ ಸಂತೆಗೆ ಒಂದು ಕಾಲದಲ್ಲಿ ಭಾರಿ ಹೆಸರು ಇತ್ತು. ಸುತ್ತ ಮುತ್ತಲ ಜನರು ಭಾರಿ ಸಂಖ್ಯೆಯಲ್ಲಿ ಬರುತ್ತಿದ್ದರು. ಕ್ರಮೇಣ ಜನರಿಲ್ಲದೆ ಹಾಳು ಸಂತೆ ಎಂದು ಕರೆಸಿಕೊಳ್ಳುತ್ತಾ ಬಂತು. ಇದೀಗ ವರ್ತಕರು, ಜನರು ಇಲ್ಲದೆ ಬೀಕೋ ಎನ್ನುತ್ತಿದೆ. ಕೇವಲ ವ್ಯಾಪಾರಿ ಕೇಂದ್ರವಾಗಿದ್ದು ಪ್ರಮುಖ ಕಾರಣ. ಹೊರಗಡೆ ಅಂಗಡಿಗಳಲ್ಲಿ ಸಿಗುವ ದರಕ್ಕೂ ಸಂತೆಯಲ್ಲಿ ಇರುವ ದರಕ್ಕೂ ವ್ಯತ್ಯಾಸ ಇಲ್ಲದಿರುವುದು. ಪ್ರಮುಖ ವಸ್ತುಗಳು ಸಿಗದಿರುವುದು, ಪಟ್ಟಣಗಳಲ್ಲಿ ಎಲ್ಲಡೆ ತರಕಾರಿ ಅಂಗಡಿಗಳಿರುವುದು ಸಂತೆ ತನ್ನ ಕಳೆ ಕಳೆದುಕೊಳ್ಳಲು ಇತರ ಕಾರಣಗಳಾಗಿವೆ. ಹಳ್ಳಿಗಳ ಜನರೂ ಸಂತೆಗಳಿಗೆ ಬರುತ್ತಿಲ್ಲ. ಪ್ರತಿ ಹಳ್ಳಿಯಲ್ಲೂ ತರಕಾರಿಗಳು ಸಿಗುತ್ತಿವೆ. ಅಲ್ಲದೆ ಪಿಕ್ ಅಪ್ ವಾಹನಗಳಲ್ಲಿ ಹಳ್ಳಿ ಹಳ್ಳಿಗಳಲ್ಲಿ ತರಕಾರಿ ಮಾರಾಟ ಸಾಂಗವಾಗಿ ನಡೆಯುತ್ತಿದೆ. ಮನೆ ಬಾಗಿಲಿನಲ್ಲಿ ತರಕಾರಿ ಸಿಗುವಾಗ ದೂರದ ಸಂತೆಗೆ ಯಾರು ಹೋಗುವ ಮನ ಮಾಡುತ್ತಿಲ್ಲ. ಹಳ್ಳಿ ತರಕಾರಿ ಇಲ್ಲ: ಹಿಂದೆಲ್ಲ ಸಂತೆಗಳಲ್ಲಿ ಹಳ್ಳಿಗಳಲ್ಲಿ ಬೆಳೆದ ತರಕಾರಿ, ಸೊಪ್ಪು, ಹಣ್ಣು ಸಿಗುತ್ತಿದ್ದವು. ಇದೀಗ ಸಂತೆಗಳಲ್ಲಿ ರೈತರು ಬೆಳೆದ ತರಕಾರಿ ಇಲ್ಲವಾಗಿದೆ. ರೈತರು ತರಕಾರಿ ಬೆಳೆಯವುದು ಮಾರುವುದು ಕೈ ಬಿಟ್ಟಿದ್ದಾರೆ. ಈಗೇನಿದ್ದರೂ ಬಯಲು ಸೀಮೆಯಲ್ಲಿ ಬೆಳೆದ ಹಣ್ಣು ತರಕಾರಿಗಳೆ ಲಭ್ಯ. ಮಾರುಕಟ್ಟೆಯಲ್ಲಿ ಸಿಗುವ ಹಣ್ಣು ತರಕಾರಿ ರಾಸಾಯನಿಕ ಪೂರಿತವಾಗಿವೆ. ಉತ್ತಮ ಗುಣಮಟ್ಟದ ಹಣ್ಣು ತರಕಾರಿಗಳು ಸಿಗದಿರುವುದು ಬೇಸರದ ಸಂಗತಿಯಾಗಿದೆ ಎನ್ನುತ್ತಾರೆ ಪಿ.ಎನ್. ನರಸಿಂಹಮೂರ್ತಿ. ಸಂತೆಯಲ್ಲಿ ಕಡಿಮೆ ದರಕ್ಕೆ ತರಕಾರಿ ಸಿಕ್ಕಿದರೆ ಹಳ್ಳಿಗರು ಬರುತ್ತಾರೆ. ಪಟ್ಟಣದ ತರಕಾರಿ ಅಂಗಡಿಗೆ ಹೋಲಿಸಿದರೆ ಅಂತಹ ದರ ವ್ಯತ್ಯಾಸ ಇಲ್ಲವಾಗಿದೆ. ಶನಿವಾರದ ಸಂತೆಗೆ ಸಾಕಾಗದ ಸ್ಥಳ ಹೊಸನಗರದಲ್ಲಿ ಶನಿವಾರ ವಾರದ ಸಂತೆ ಚಾಲ್ತಿಯಲ್ಲಿದೆ. ವಾರಾಂತ್ಯದ ದಿನವಾಗಿದ್ದರಿಂದ ಜನ ಬರುವುದು ಹೆಚ್ಚು. ಇಲ್ಲಿನ ಶಿವಪ್ಪನಾಯಕ ರಸ್ತೆ ಪಕ್ಕದಲ್ಲಿನ ವೀರರಾಣಿ ಚೆನ್ನಮ್ಮ ಸಂತೆ ಮಾರುಕಟ್ಟೆ 2010ರಲ್ಲಿ ನಿರ್ಮಾಣವಾಗಿದೆ. ಬೇಕಾಗುವಷ್ಟು ಸ್ಥಳಾವಕಾಶ ಇಲ್ಲವಾದ್ದರಿಂದ ಪಟ್ಟಣ ಪಂಚಾಯಿತಿ ಸಂತೆ ಮಾರುಕಟ್ಟೆ ಪಕ್ಕದ ಜಾಗವನ್ನು ಸಂತೆಗೆ ಅನುವು ಮಾಡಿಕೊಟ್ಟಿದೆ. ಸಂತೆಯಲ್ಲಿ ಹೆಚ್ಚು ಅಂಗಡಿಗಳು ಬಂದರೆ ಸ್ಥಳ ಕಡಿಮೆ ಆಗಿ ಕಾಲೇಜು ರಸ್ತೆ, ಹಳೆ ಗೀತಾ ಟಾಕೀಸು ಬಳಿ ಅಂಗಡಿ ಹಚ್ಚುವುದು ಸಾಮಾನ್ಯವಾಗಿದೆ. ಹಬ್ಬ ಹರಿದಿನಗಳ ಸಂತೆ ಬಲು ಜೋರಾಗಿ ನಡೆಯುತ್ತದೆ. ಇದ್ದ ಜಾಗ ಸಾಕಾಗದೆ ಜನರು ಓಡಾಡುವುದೂ ಕಷ್ಟವಾಗುತ್ತದೆ. ಚಾವಣಿಯಲ್ಲಿ ಸ್ಥಳಾವಕಾಶ ಇದ್ದರೂ ಯಾರೂ ಅಲ್ಲಿ ಅಂಗಡಿ ಹಾಕುತ್ತಿಲ್ಲ. ಜನರು ಮೇಲೆ ಹತ್ತಿ ಬರುತ್ತಿಲ್ಲ. ಅದು ಜೂಜುಕೋರರ, ಪುಂಡರ ಅಕ್ರಮ ವ್ಯವಹಾರಗಳ ಅಡ್ಡೆ ಆಗಿದೆ.